Ajokorttia varten tarvittava lääkärinlausunto haetaan jatkossa pääsääntöisesti yksityisiltä palveluntarjoajilta

Ajokorttitodistuksia ja -lausuntoja koskeva lainmuutos astui voimaan 1.4.2025. Lainmuutoksen myötä hyvinvointialueilla ei enää ole velvollisuutta tarjota perusterveydenhuollon kautta lääkärinlausuntoja ajokorttia varten asukkailleen tai hyvinvointiaseman asiakkaille. Lakimuutos ei koske erikoissairaanhoitoa.

Muutos liittyy hallitusohjelman mukaisiin toimiin hyvinvointialueiden lakisääteisten palveluiden rajaamisesta ja henkilöstöresurssien riittävyyden turvaamisesta.

Etelä-Karjalan hyvinvointialueen hyvinvointiasemilta ei ole enää mahdollista varata lääkärin vastaanottoaikaa ajokorttitodistusta varten. Kansalaisten tulee hankkia ajokorttia varten tarvittavat lääkärinlausunnot pääsääntöisesti yksityisiltä palveluntarjoajilta.

Työssään autoa tarvitsevat voivat hankkia lausunnot omasta työterveyshuollosta, mikäli työterveyshuolto tarjoaa tämän palvelun.

Hyvinvointialue vastaa kuitenkin edelleen perusterveydenhuollossa tiettyjen opetuksen tai koulutuksen edellyttämien ajokorttilausuntojen antamisesta. Tämä koskee esimerkiksi ammatillisessa perustutkintokoulutuksessa olevia oppilaita ja opiskelijoita, joiden koulutus edellyttää linja-auton tai kuorma-auton ajokorttia. Näissä tapauksissa otetaan yhteys opiskeluterveydenhuoltoon.

Lakimuutos ei myöskään koske erikoissairaanhoitoa. Erikoissairaanhoidon lääkärin lausuntoa ajoterveysvaatimusten täyttymisestä tarvitaan tilanteissa, joissa kuljettajalle on määrätty erikoisalakohtainen lääkärintarkastus, poliisin määräämä erikoisalalausunto tai erityisehdon lisääminen.

Sosiaali- ja terveysministeriön tiedote aiheesta:

Ajokorttilausunto on jatkossa pääsääntöisesti hankittava yksityiseltä palveluntarjoajalta – Sosiaali- ja terveysministeriö

Lisätietoja medialle antaa:

Minna Häyhä, Etelä-Karjalan hyvinvointialueen avoterveydenhuollon johtaja, puh. 040 556 2530, minna.hayha@ekhva.fi